แรงขาย DELTA-AEONTS ท้ายตลาดฯ ฉุด SET พลิกปิดลบ 33 จุด แนะจับตามาตรการคุม “โควิด” ภาครัฐ
แรงขาย DELTA-AEONTS ท้ายตลาดฯ ฉุด SET พลิกปิดลบ 33 จุด แนะจับตามาตรการคุม "โควิด" ภาครัฐ โดยดัชนีปิดตลาดวันนี้ ที่ระดับ 1,452.67 จุด ลดลง 33.64 จุด หรือ 2.26% มูลค่าการซื้อขาย 1.04 แสนล้านบาท
28 ธ.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,452.67 จุด ลดลง 33.64 จุด หรือ 2.26% มูลค่าการซื้อขาย 1.04 แสนล้านบาท
10 หุ้นกดดัชนีวันนี้

ด้าน น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้ในช่วงท้ายใกล้ปิดเทรดดัชนีฯร่วงหนักจากแรงขายทำกำไรหุ้นที่มีฟรีโฟลตต่ำและมีผลต่อการเคลื่อนไหวของดัชนีฯ อย่าง DELTA, AEONTS และ BAY หลังจากราคาปรับขึ้นไปมากอย่างต่อเนื่องช่วงก่อนหน้านี้
โดยภาพรวมตลาดวันนี้เคลื่อนไหวในแดนบวกได้เป็นส่วนใหญ่ จากแรงเก็งกำไรหุ้นเดิมทั้ง DELTA, BAY ช่วยดันดัชนีฯให้ขึ้นทำ High ที่ระดับ 1,512 จุด แต่ก็ต้องเผชิญแรงขายทำกำไรสลับออกมาระหว่างทาง และวันนี้หุ้น GPSC ปรับตัวขึ้นได้ดีหลังจากเปิดตัวแบตเตอรี่ Semi Solid เริ่มผลิต Q2/64 ส่งผลให้หุ้น EA ขยับขึ้นตามไปด้วย
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ แต่ส่วนใหญ่อิงบวก หลังจากตัวเลขเศรษฐกิจจีนออกมาดี จากตัวเลขกำไรของบริษัทในภาคอุตสาหกรรมจีนในเดือน พ.ย.ขยายตัวแข็งแกร่ง และยังได้แรงหนุนจากประธานาธิบดีโดนัลด์ ทรัมป์ ลงนามมาตรการกระตุ้นเศรษฐกิจวงเงิน 9 แสนล้านดอลลาร์เพื่อเยียวยาผลกระทบจากการแพร่ระบาดของไวรัสโควิด-19 แล้ว
อย่างไรก็ดี ยังต้องติดตามสถานการณ์การแพร่ระบาดไวรัสโควิด-19 ในประเทศอย่างใกล้ชิด แต่จับตามาตรการภาครัฐฯจะมีการควบคุมการแพร่ระบาดอย่างไรบ้าง
สำหรับแนวโน้มการลงทุนในวันพรุ่งนี้ (29 ธ.ค.) น.ส.จิตรา กล่าวว่า ตลาดฯคงจะแกว่งไซด์เวย์อิงบวก จากเล็งแรงหนุนการทำ Window Dressing โดยแนวต้านที่ 1,485 จุด ส่วนแนวรับให้ไว้ที่ 1,450 จุด
โดยราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ปิดตลาดวันนี้ อยู่ที่ 560 บาท ลบ 124 บาท หรือ 18.13% สูงสุดที่ 838 บาท ต่ำสุดที่ 560 บาท ด้วยมูลค่าซื้อขาย 1.24 หมื่นล้านบาท
ขณะที่ราคาหุ้น บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ปิดตลาดวันนี้ อยู่ที่ 200 บาท ลบ 50 บาท หรือ 20% สูงสุดที่ 274 บาท ต่ำสุดที่ 198.50 บาท ด้วยมูลค่าซื้อขาย 4.3 พันล้านบาท
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DELTA  มูลค่าการซื้อขาย  12,215.96 ล้านบาท  ปิดที่ 560.00 บาท  ลดลง  124.00 บาท
GPSC   มูลค่าการซื้อขาย   8,797.07 ล้านบาท  ปิดที่  78.50 บาท  เพิ่มขึ้น  10.75 บาท
AEONTS มูลค่าการซื้อขาย   4,281.15 ล้านบาท  ปิดที่ 200.00 บาท  ลดลง   50.00 บาท
IVL    มูลค่าการซื้อขาย   3,078.32 ล้านบาท  ปิดที่  36.75 บาท  ลดลง    3.25 บาท
PTT    มูลค่าการซื้อขาย   2,526.19 ล้านบาท  ปิดที่  41.00 บาท  ลดลง    1.00 บาท
ตลาดหุ้นเอเชีย
